EU ei lähde jarruttelemaan, jos Suomi haluaa ottaa käyttöön nopeusrajoitetut henkilöautot. Keskustelu ryöpsähti viimeksi helmikuussa, kun kaksi 17-vuotiasta kuoli mopoautoturmassa.

Nokialaismies ajoi tahallaan päin mopoautoa itsemurhatarkoituksessa ja on väittänyt luulleensa sitä rekaksi. Mopoauto tuhoutui tunnistamattomaksi.

Rajoittimella varustettuja henkilöautoja mopoautojen korvaajiksi on yritetty edistää Suomessa jo aiemmin, mutta viranomaisten mukaan EU:n säädökset estävät tämän. Nyt EU:sta on kuitenkin saatu hyväksyvä lausunto, kun sisämarkkinoista vastaava komissaari Elżbieta Bieńkowska vastasi aiemmin tällä viikolla europarlamentaarikko Merja Kyllösen kirjalliseen kysymykseen.

Bieńkowska mukaan EU ei asettuisi vastahankaan, jos Suomi haluaisi lähteä edistämään hanketta. Hän katsoo, että asian hyväksyminen ja täytäntöönpano kuuluvat jäsenvaltioiden vastuulle, eivät EU:n.

Kokoomuksessa iloitaan vastauksesta. Niin eduskuntaryhmän puheenjohtaja Kalle Jokinen kuin liikenne- ja viestintävaliokunnan jäsen Timo Heinonen ovat tyytyväisiä linjaukseen. Liikenneturvan puheenjohtaja Jokinen sanoo olevansa enemmän kuin tyytyväinen.

–Toimiessani liikennevaliokunnan puheenjohtajana esitin asiaa yhdessä Martti Korhosen ja Arto Satosen kanssa ensimmäisen kerran vuonna 2013 Merja Kyllösen toimiessa silloin liikenneministerinä. Vielä lukuisia kertoja senkin jälkeen olen säännöllisesti pitänyt asiaa esillä, mutta suomalaisten virkamiesten vastaus on aina ollut se, että EU:n säädökset estävät henkilöautojen muuntelun ja ajokorttiluokituksen. Olen pitänyt tätä heikkona argumenttina, joka nyt sitten loppujen lopuksi EU:n itsensäkin tasolta tyrmättiin, Jokinen sanoo tiedotteessa.

Jokisen mukaan nopeusrajoitteisten henkilöautojen käyttöönottoa puoltavat erityisesti turvallisuus- ja rahaseikat. Hän vaatii, että asiaa lähdetään nyt edistämään.

–On täysin selvää, että liikenteessä oikea nopeusrajoitettu henkilöauto peittoaa turvallisuudellaan muoviset mopoautot mennen tullen. Ja tulisi myös halvemmaksi nuorelle ja hänen perheelleen, kun useita kulkupelejä ja ajokortteja ei tarvitsisi hankkia muutaman vuoden välein niin kuin nyt.

Sekä Jokinen että kansanedustaja Heinonen vaativat liikenneministeriö tuo eduskunnan käsiteltäväksi lakiesityksen niin sanottujen kevytautojen sallimisesta. Heinonen nosti asian esiin keväällä Sastamalan turman jälkeen ja toivoo lakiesitystä jo tänä vuonna.

–Näin jo 16-vuotias voisi ajaa oikealla autolla, joka on rajoitettu kulkemaan enintään 60 km tunnissa. Tällainen auto olisi siis huomattavasti turvallisempi kuin mopoautot ja toki myös muutenkin hankintoina perheille järkevämpiä, Heinonen sanoo tiedotteessa.

–Nyt siis EU:n selän taakse ei tarvitse eikä voi enää mennä vaan meidän liikenneministeriö voi asiassa hyvin edetä. Olen varma, että liikenneministeri Anne Bernerin johdolla asiassa voidaan edetä nopeastikin.

Rajoittimella varustettuja autoja saisi ajaa uudella B1-ajokortilla, mikä oikeuttaisi jo 16-vuotiaan nuoren ajamaan nelipyöräistä L7e-luokan ajoneuvoa. Heinonen uskoo turvallisempien pienten oikeiden autojen korvaavan mopoautot nopeasti liikenteessä.

Lue myös:

Mopoautojen tilalle nopeusrajoitettuja pikkuautoja? – Berner: Rajoittimet voidaan kiertää

Anne Berner järkyttyi mopoautoturmasta – ”Ajokortti-ikään liittyviä kysymyksiä voidaan arvioida”

EU estää mopoauto-ongelman ratkaisun – ”Kyllä nyt on taivutettava säädöksiä”

Kansanedustaja haluaa vaihtoehdon mopoautoille: ”15-vuotiaalle oikea auto, joka rajoitettu kulkemaan 45–60 km/h”

Poliisin hurja kertomus mopoautosta: ”Nokka osoitti luoteeseen, kulkusuunta pohjoiseen”